SVI วิ่งต่อ 4% โบรกเชียร์ “ซื้อ” เป้าใหม่ 5 บ. รับผลดี “เทรดวอร์” หนุนออเดอร์พุ่ง
SVI วิ่งต่อ 4% โบรกเชียร์ “ซื้อ” เป้าใหม่ 5 บ. รับผลดี “เทรดวอร์” หนุนออเดอร์พุ่ง
22 ก.ย. 2563

ผู้สื่อข่าวรายงานว่า ราคาหุ้น บริษัท เอสวีไอ จำกัด (มหาชน) หรือ SVI ณ เวลา 11.10 น. อยู่ที่ระดับ 4.18 บาท บวก 0.16 บาท หรือ 3.98% สูงสุดที่ระดับ 4.22 บาท ต่ำสุดที่ระดับ 3.98 บาท ด้วยมูลค่าการซื้อขาย 64.19 ล้านบาท

บล.ดีบีเอส วิคเคอร์ส (ประเทศไทย) ระบุในบทวิเคราะห์ฯปรับเพิ่มคำแนะนำหุ้น SVI เป็น “ซื้อ” จากเดิม “ถือ” ให้ราคาพื้นฐานใหม่ที่ 5 บาท จากเดิม 3.80 บาท จากปัจจัยพื้นฐานกลับมาแกร่งขึ้น ได้รับคำสั่งซื้อเพิ่ม เนื่องจากสงครามการค้าสหรัฐ-จีน ล่าสุดมาจากจีนและญี่ปุ่น ขณะที่มีการเพิ่มกำลังการผลิตที่สโลวาเกีย และกัมพูชา
โดยที่สโลวาเกียจะเพิ่มอีก 4.5 พันตารางเมตร (70% ของปัจจุบัน) เพื่อรองรับคำสั่งซื้อรถยนต์ EV ในยุโรป ส่วนในกัมพูชาจะเพิ่มอีก 10,000 ตารางเมตร ซึ่งมากกว่าเท่าตัวจากปัจจุบันที่มีอยู่ 9,200 ตารางเมตร รองรับลูกค้าในกลุ่มสื่อสาร
ทั้งนี้ คงสมมติฐานรายได้ปีนี้ที่ 520 ล้านดอลลาร์ แต่ปรับเพิ่มปี 64 เป็น 582 ล้านดอลลาร์ (เดิม 530 ล้านดอลลาร์) และปรับสมมติฐานค่าเงินบาทปีนี้เป็น 31.3 บาท/ดอลลาร์ (เดิม 31.5 บาท/ดอลลาร์) ส่วนปี 64 คงไว้ที่ 31 บาท/ดอลลาร์ และมีปรับสมมติฐานอัตรากำไรขั้นต้นปีนี้เป็น 8.1% ปีหน้า 7.9% (จากเดิม 8.5% และ 7.8%)